Minen vruntliken grot tovoren mit begheringhe veles gudes. Willet weten, erwerdighen heren, borghermestere unde radmen der stad Revalle, holden naburs, dat vor my is ghewesen desses breffwisers vader, gheheten Olaff, en treskiende*, mynes gnedighen heren des koninghes schattebur, unde heft sik beclaghet, dat he mit eynem juwen medeborghere hadde bedinghet, dat he eme scholde sparren voren, unde dat was in der tiit, dat dar to Revele schepe weren, de dar sparren loden, unde dat se dar wol ghulden. Des quemen desses armen vorbenomeden bures sparren dar in juwe havene, sodder dat de schepe van dar gheseghelt weren, unde do wolde sin kopman de sparren nicht annamen umme deswillen, dat se to spade quemen unde nicht vele gulden. Des worden se dar upghelecht up dat bolwerk unde dar leghen se, went dat nw de brant overgheghan was, dar sik Got over vorbarme. Na deme brande do worden de sparren enwech ghenomen unde der sparren was 2500, doch weren dar somlike in juwer stad, de em vornogheden 600 sparren, de se darvan ghenomen hadden. Leven, erwerdighen heren. Dit heft de vorscreven arme man vor my gheclaghet, dat em aldus weddervaren is, also vorscreven is, unde dat eme noch nicht vornoghet sin 1900 sparren. Hiirumme, erwerdighen heren, sendet desse arme man sinen sone to juwer erwerdicheyt, gheheten Peter Oleffsone, umme dit vorscrevene werff. Unde ik bidde jw vruntliken, were dat sake, dat he jemande konde bevragen, de van den vorscreven sparren ghenomen hadden, dat juwe erwerdicheyt eme behulpelik wille wesen, dat se eme vornoghet mochten werden, wente de vorscreven sin vader sinen kopman vornoghet heft, dem he de sparren tovoren scholde hebben ghelevereret, also he secht. Welk ik gerne jegen jw vorschulden wil in sodan eynem gheliiken edder an eynem groteren. Leven, erwerdighen heren. Nemet dat nicht to unwillen, dat ik jw so vake moye, wente eer is vele, de my bidden to jw to scrivende. Hiirmede bevele ik juwe erwerdicheyt deme almechtighen Gode to langhen salighen tiiden. Wat jw leff is, dat do ik gerne. Gescreven to Espa des dinxedaghes na unser leven vrouwen daghe visitacionis. Otto Pogwisch ridder. Adress: An de erwerdighen heren, borghermestere unde radmen der stad Reval, kome desse breff mit werdicheyt.